Martin J. Ball

Martinas Dž. Bolas (Martin J. Ball, 1951 m. vasario 23 d. Tevino miestelis, Velsas) – Velso Bangoro universiteto kalbotyros garbės profesorius. Iki 2017 m. rugpjūčio dirbo Švedijos Linčiopingo universitete kalbos patologijos (klinikinės kalbotyros ir fonetikos) profesoriumi. Turi dvigubą Jungtinės Karalystės ir JAV pilietybę.

Vaikystė
Martinas Dž. Bolas gimė Tevino (Tywyn) miestelyje Merionetšyre ir gyveno Luingurilo (Llwyngwril) kaime, kol jo šeima XX a. 6-ojo dešimtmečio viduryje persikėlė į Angliją. Turi vyresnę seserį Merę (Mary).

Išsilavinimas
1963–1970 m. lankė Ekseterio mokyklą. 1970–1973 m. studijavo Šiaurės Velso Universiteto koledže (dabar Bangoro universitetas) ir su pagyrimu gavo anglų kalbos ir kalbotyros bakalauro laipsnį. 1976 m. Esekso universitete apgynė fonetikos ir kalbotyros magistro darbą. 1981 m. Velso universitetas jam suteikė valų kaip antrosios kalbos sertifikatą. 1980–1984 m. Kardifo Universiteto koledže (dabar Kardifo universitetas) studijavo doktorantūrą ir 1985 m. įgijo daktaro laipsnį. 2015 m. Bangoro universitetas už disertaciją klinikinės kalbotyros srityje jam suteikė aukščiausiąjį, literatūros daktaro, laipsnį.

Karjera
Pirmosios M. Dž. Bolo pareigos – vienus kalendorinius metus, 1977 m., Al Fateh universitete Sebhoje, Libijoje dirbo kalbotyros docentu. 1978–1986 m. Kardifo logopedinėje mokykloje prie Pietų Glamorgano aukštojo mokslo instituto (dabar Kardifo sostinės universitetas) dirbo vyresniuoju kalbotyros dėstytoju. 1987–1991 m. vyresniuoju kalbotyros dėstytoju dirbo Velso politechnikos institute (dabar Pietų Velso universitetas). 1991 m. buvo paskirtas eiti pareigas Ulsterio universitete (Šiaurės Airija), 1994 m. buvo paaukštintas docentu, o 1997 m. – profesoriumi.

Nuo 2000 m. rugpjūčio iki 2014 m. vasaros dirbo Hawthorne-BORSF remiamu II ir IV profesoriumi bei Luizianos universiteto Lafajete Kalbos sutrikimų skyriaus Doris B. Hotorn (Doris B. Hawthorne) specialiojo ugdymo ir kalbos sutrikimų centro vienu iš direktorių. 2014 m. persikėlė į Švediją, į savo naująjį darbą, jį baigė 2017 m. liepos pabaigoje. M. Dž. Bolas ėjo aukštas pareigas Bangoro universitete, Velse, kol gyveno Korko mieste, Airijoje, kur jo žmona Nikolė Miuler 2017 m. vasarį Korko Universiteto koledže ėjo kalbos ir klausos mokslų profesoriaus pareigas.

M. Dž. Bolas 1987 m. įkūrė ir iki šiol redaguoja klinikinės kalbotyros ir fonetikos žurnalą, o 2000–2006 m. ėjo Tarptautinės klinikinės fonetikos ir kalbotyros asociacijos prezidento pareigas. Nuo 2004 m. Karališkojo logopedų ir kalbos terapeutų koledžo (Londonas) garbės narys. 2014 m. M. Dž. Bolas tapo Velso mokslo draugijos nariu.

Profesorius M. Dž. Bolas yra publikavęs daug darbų klinikinės ir keltų kalbotyros srityse, įskaitant 35 knygas, 50 knygų skyrių ir 100 žurnalų straipsnių.

Bibliografija
(2016) Ball, M. J. Principles of clinical phonology. Theoretical approaches. New York: Psychology Press.
(2016) Ball, M. J. and Müller, N. (eds.) Challenging sonority: Crosslinguistic evidence. Equinox Publishing (Sheffield).
(2010) Ball, M. J., Müller, N. and Rutter, B. Phonology for communication disorders. Hove: Psychology Press.
(2009) Ball, M. J. (red.) Sociolinguistics around the World. London: Routledge.
(2005) Ball, M. J. ir Müller, N. Phonetics for communication disorders. Mahwah, NJ: Erlbaum.

Išnašos

Velso asmenybės
Jungtinės Karalystės kalbininkai
JAV kalbininkai